а основу члана 201. став 5. тачка 27) Закона о планирању и изградњи Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14 и 145/14),

Министар грађевинарства, саобраћаја и инфраструктуре доноси

 

ПРАВИЛНИК

о објектима на које се не примењују поједине одредбе Закона о планирању и изградњи

"Службени гласник РС", број 22 од 27. фебруара 2015.

 
Предмет уређивања

Члан 1.

Овим правилником ближе се прописује на које објекте се не примењују одредбе Закона о планирању и изградњи (у даљем тексту: Закон) o извођачу радова, одговорном извођачу радова, обавези одређивања стручног надзора у току грађења и техничком прегледу објекта, према класи и намени објекта.
Извођач радова

Члан 2.

Одредбе Закона о извођачу радова не примењује се на следеће класе објеката:

1) класа 111011, само за објекте површине до 200 m²;

2) класа 112111, само за објекте површине до 200 m²;

3) класа 112211, само за објекте површине до 200 m²;

4) класа 124220;

5) класа 127111, само за објекте површине до 200 m²;

6) класа 127121, само за објекте површине до 200 m²;

7) класа 127141, само за објекте површине до 200 m²;

8) класа 127230.

Одредбе става 1. овог члана односе се и на изградњу објеката и извођење радова за које се не издаје грађевинска дозвола, као и за градњу зиданих ограда и помоћних објекта који нису посебно наведени у акту којим је утврђена класификација објеката, у смислу закона којим се уређује грађење објеката.

У случају из ст. 1. и 2. овог члана, не примењују се одредбе које се односе на извођача радова предвиђене Законом, осим одредби које се односе на подношење изјаве о завршетку израде темеља.
Одговорни извођач радова

Члан 3.

Одредбе Закона о одговорном извођачу радова не примењују се за објектe који, у складу са прописом којим се уређује класификација објеката, припадају класама које чине категорију „А”.

У случају из става 1. овог члана примењују се одредбе које се односе на одговорног извођача радова у складу са Законом, осим обавезе да:

1) води грађевински дневник, грађевинску књигу и обезбеђује књигу инспекције;

2) обезбеђује мерења и геодетско осматрање понашања тла и објекта у току грађења;

3) на градилишту обезбеди уговор о грађењу и решење о одређивању одговорног извођача радова на градилишту.
Стручни надзор

Члан 4.

Одредбе Закона о обавези одређивања стручног надзора у току грађења не примењују се на објекте категорије „А”, као и на следеће објекте:

1) класа 122011: пословне зграде, до 400 m² и П+2;

2) класа 123001: зграде за трговину на велико и мало, до 400 m² и П+1;

3) класа 125101: радионице површине до 400 m²;

4) класа 125221: специјализована складишта, затворена с најмање три стране зидовима или преградама до 1.500 m² и П+1;

5) зидане ограде и помоћне објекте који нису посебно наведени у подзаконском акту којим је утврђена класификација објеката.
Технички преглед објекта

Члан 5.

Одредбе Закона о обавези техничког прегледа објекта не примењују се за утврђивање подобности објеката категорије „А”, у складу са прописом којим се уређује класификација објеката.

У случају из става 1. овог члана, инвеститор уз захтев за употребну дозволу доставља потврду о томе да је објекат прикључен или је подобан да буде прикључен на инфраструктурну мрежу, за прикључке који су предвиђени грађевинском дозволом.
Завршна одредба

Члан 6.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-00034/2015-07

У Београду, 27. фебруара 2015. године

Министар,

проф. др Зорана Михајловић, с.р.

